(Αρ. Φακ. 23.10.001)

**ΨΗΦΙΣΜΑ ΓΙΑ ΤΗ ΔΙΑΦΥΛΑΞΗ ΤΗΣ ΜΝΗΜΗΣ ΤΩΝ ΗΡΩΟΜΑΡΤΥΡΩΝ ΤΑΣΟΥ ΙΣΑΑΚ ΚΑΙ ΣΟΛΩΜΟΥ ΣΟΛΩΜΟΥ**

(Υποβλήθηκε από τον κ. Κυριάκο Χατζηγιάννη, βουλευτή εκλογικής περιφέρειας Αμμοχώστου)

**(Για έγκριση στη συνεδρία της ολομέλειας του σώματος την Παρασκευή,**

**2 Δεκεμβρίου 2022)**

**ΕΠΕΙΔΗ** σε όλους όσοι ηρωικά και με πνεύμα αυτοθυσίας θυσιάσθηκαν καθ´ οιονδήποτε τρόπο για την πατρίδα και αντιπαρατάχθηκαν στην τουρκική θηριωδία οφείλεται τιμή και δόξα,

**ΚΑΙ ΕΠΕΙΔΗ** αποτελεί καθήκον της πολιτείας να διαφυλάττει απαρασάλευτη τη μνήμη των ηρωικώς θυσιασθέντων ως αποτέλεσμα του δίδυμου εγκλήματος του προδοτικού πραξικοπήματος της Χούντας των Αθηνών και της ΕΟΚΑ Β΄ και της βάρβαρης τουρκικής εισβολής και κατοχής,

**ΚΑΙ ΕΠΕΙΔΗ** ο ηρωισμός και η αυτοθυσία των Ισαάκ και Σολωμού τυγχάνουν πανθομολογουμένως αναγνώρισης,

**ΚΑΙ ΕΠΕΙΔΗ** κατά πρώτον ο Ισαάκ, αψηφώντας τον τουρκικό στρατό και τις ομάδες των «Γκρίζων Λύκων», κατά τη διάρκεια αντικατοχικής πορείας στην περιοχή της νεκρής ζώνης στη Δερύνεια της επαρχίας Αμμοχώστου στις 11 Αυγούστου 1996 έπεσε θύμα της τουρκικής επιθετικότητας, αφού κατά τη διάρκειά της και ενώ βρισκόταν πεσμένος επί του εδάφους κτυπήθηκε άγρια και επανειλημμένα με πέτρες, ρόπαλα και λοστούς από παρευρισκόμενους Τούρκους πολίτες και αστυνομικούς, με αποτέλεσμα να εκπνεύσει,

**ΚΑΙ ΕΠΕΙΔΗ** ο Σολωμού, λίγες μέρες αργότερα, ήτοι στις 14 Αυγούστου 1996, ημέρα της κηδείας του Ισαάκ αλλά και μνήμης της κατάληψης της Αμμοχώστου, κατά ταυτόσημο τρόπο, σε μία ηρωική πράξη αυτοθυσίας και πατριωτισμού επιχείρησε να κατεβάσει την τουρκική σημαία από τον ιστό στην περιοχή του οδοφράγματος Δερύνειας δεχόμενος τα δολοφονικά πυρά των παρευρισκόμενων Τούρκων σκοπευτών,

**ΚΑΙ ΕΠΕΙΔΗ** οι στυγνές αυτές δολοφονικές πράξεις των Τούρκων εισβολέων και εθνικιστών κρίθηκαν και από το Ευρωπαϊκό Δικαστήριο Δικαιωμάτων του Ανθρώπου (ΕΔΔΑ), αφού στις 24 Ιουνίου 2008 η Τουρκία κρίθηκε ένοχη από το ΕΔΔΑ για δολοφονία τόσο του Ισαάκ όσον και του Σολωμού και ειδικότερα για παραβίαση του άρθρου 2 της Ευρωπαϊκής Σύμβασης Δικαιωμάτων του Ανθρώπου (ΕΣΔΑ), το οποίο προστατεύει το δικαίωμα στη ζωή, αφού δεν είχε προχωρήσει ως όφειλε σε ενέργειες για εντοπισμό, σύλληψη και καταδίκη των δραστών,

**Για όλους αυτούς τους λόγους, η Βουλή των Αντιπροσώπων ψηφίζει ως ακολούθως:**

**Καλεί** την πολιτεία να μεριμνήσει με κάθε πρόσφορο και δόκιμο τρόπο, ώστε να διαφυλαχθεί θεσμικά η ιστορική συνέχεια και η μνήμη των Ισαάκ και Σολωμού ως ηρωομαρτύρων πεσόντων υπέρ της πατρίδας, στους οποίους οφείλεται η τιμή και ο σεβασμός της πατρίδας στο διηνεκές,

**Καλεί** την Κυβέρνηση να προχωρήσει σε όλες τις απαραίτητες ενέργειες για ανέγερση μνημείου των δύο ηρωομαρτύρων,

**Καλεί** την διεθνή κοινότητα να προβεί στις δέουσες ενέργειες για τη σύλληψη και την παράδοση στην Κυπριακή Δημοκρατία των δολοφόνων των Ισαάκ και Σολωμού, υπενθυμίζοντας το εκδοθέν διεθνές ένταλμα σύλληψης για τις δύο εν ψυχρώ δολοφονίες.